Prava nam je zima konačno stigla, a s niskim temperaturama došlo je i vrijeme otežanih uvjeta vožnje. Vidjeli smo to u Zagrebu već u petak nakon što je pao prvi ovogodišnji snijeg i prouzročio kolaps u gradskom prometu.

Je li kazna od 700 kuna koju će platiti vozač bez zimske opreme (zimske gume na svim kotačima ili ljetne gume s najmanjom dubinom profila od 4 mm i s lancima za snijeg pripravnim za postavljanje na pogonske kotače) dovoljno velika ako zbog njegova nemara zbog zastoja na posao kasne tisuće ljudi?

A da ne govorimo kako se takvi vozači voze s glavom u torbi i riskiraju svoj, ali i živote ostalih sudionika u prometu. Stoga, ako nemate zimsku opremu, nemojte voziti za zimskih uvjeta, odnosno kad je kolnik prekriven snijegom ili kad je na njemu poledica. To vrijedi za gradove, a na državnim cestama i autocestama (osim uz obalu), od 15. 11. do 15. 4. morate imati zimsku opremu bez obzira na uvjete.

Kazna od 700 kuna očekuje vas i ako ne očistite automobil od snijega jer time ugrožavate druge u prometu. Dakako, i zbog vlastite je sigurnosti važno temeljito očistiti sva stakla, svjetla i žmigavce prije pokretanja auta i krenuti vrlo oprezno. Hladne gume na hladnom asfaltu imaju slabije prianjanje pa se povećava rizik od proklizavanja.

>> Pripremite se za odlazak na skijanje – kazna može biti i 5000 eura

>> Zimska služba: Najbolji smo u Europi, ljudi previše prigovaraju